হাতে সংবিধান নিয়ে বিহারে গর্জে উঠলেন রাহুল গান্ধী

ওয়েব ডেস্ক: কংগ্রেস ও বিজেপি কর্মীদের সংঘর্ষে (BJP-Congress Workers Clash) উত্তাল বিহারের (Bihar) রাজনীতি। শুক্রবার দুপুরে সাদাকাত আশ্রম, যা কংগ্রেসের রাজ্য সদর দফতর, সেখানে দুই পক্ষের কর্মীদের মধ্যে ব্যাপক হাতাহাতি ও ইট–পাথর ছোড়াছুড়ি হয়। ঘটনায় উভয় দলের একাধিক কর্মী আহত হন। সেই ঘটনার প্রেক্ষিতে প্রতিক্রিয়া দিতে গিয়ে ফের একবার দেশের সংবিধান (Constitution Of India) হাতে গর্জে উঠলেন লোকসভার বিরোধী দলনেতা রাহুল গান্ধী (Rahul Gandhi)।

পাটনায় এই সংঘর্ষের ঘটনার পর কংগ্রেস নেতা ও লোকসভায় বিরোধী দলনেতা রাহুল গান্ধী এক্স হ্যান্ডেলে একটি পোস্ট করেন। এই পোস্টে তিনি লিখেছেন, “সত্য ও অহিংসা জয়ী হয়। মিথ্যা ও হিংসা তাদের সামনে দাঁড়াতে পারে না।” এরপরেই কংগ্রেস নেতা সংবিধান বাঁচানোর বার্তা দিয়ে লেখেন, “যতই মারো, ভাঙো, আমরা সত্য ও সংবিধান রক্ষা করে যাব। সত্যমেব জয়তে।”

আরও পড়ুন: রাহুলের ভোটার অধিকার যাত্রায় অখিলেশ, বিহারে এবার মহাজোট?

তবে সংবিধান বাঁচানোর বার্তা নতুন কিছু নয়। গত লোকসভা নির্বাচনে তৃতীয়বার মোদি সরকার মসনদে বসার পর থেকেই একাধিকবার সংবিধান হাতে নিয়ে বিজেপির বিরুদ্ধে নিশানা করেছেন রাহুল গান্ধী। কখনও লোকসভার অন্দরে বক্তব্য রাখতে গিয়ে হাতে সংবিধান নিয়ে সেটিকে রক্ষা করার কথা বলেন তিনি, কখনও আবার জনসভা বা র‍্যালিতেও হাতে ভারতের সংবিধান রেখে সেটিকে বাঁচানোর কথা বলেন বিরোধী দলনেতা। এবার বিহারেও সেই একই ঘটনা ঘটালেন রাহুল গান্ধী।

প্রসঙ্গত, গত ১৭ অগাস্ট বিহারের রোহতাস জেলার সাসারাম থেকে রাহুল গান্ধী ‘ভোটার অধিকার যাত্রা’র (Voter Adhikar Yatra) সূচনা করেন। বিহারের ভোটার তালিকা সংশোধনের নামে নির্বাচন কমিশনের এসআইআর-এর প্রতিবাদেই কংগ্রেস এই আন্দোলন শুরু করে। কংগ্রেসের এই কর্মসূচি ইতিমধ্যেই গয়া, নওয়াদা, শেখপুরা, লক্ষীসারাই, মুঙ্গের, কাটিহার, দারভাঙ্গা, মধুবনি, সীতামারি, মুজফফরপুর, পূর্ণিয়া, পশ্চিম চম্পারণ, গোপালগঞ্জ, পূর্ব চম্পারণ ও সিওয়ান জেলায় পৌঁছেছে।

দেখুন আরও খবর: